የደባርቅ-ዘሪማ የመንገድ ፕሮጀክት ሰባት ከመቶ መድረሱ ተገለጸ፡፡
ባሕር ዳር፡ የካቲት 18/2012 ዓ.ም (አብመድ)  ከ80 ዓመታት በላይ ያስቆጠረው እና በአደገኛነቱ የሚታወቀው የሊማሊሞ መንገድ ተለዋጭ ግንባታ እየተከናወነ ነው፡፡ ጣሊያን ኢትዮጵያን ለመውረር በተንቀሳቀሰችባቸው አምስት ዓመታት እንደተሠራ የሚነገርለት የሊማሊሞ መንገድ በኢትዮጵያ ውስጥ አስቸጋሪ ከሚባሉ መንገዶች ከግንባር ቀደሞቹ ይጠቀሳል፡፡ ሊማሊሞ ስያሜውን ያገኘው መንገዱን በቀየሱት መሐንዲስ ስም እንደሆነ ይነገርለታል፡፡ሊማሊሞ መካከለኛው ኢትዮጵያን ከሰሜን ኢትዮጵያና ከኤርትራ ጋር የሚያገናኝ ትልቅ መንገድ ነው፡፡ የመንገዱ ጠመዝማዛነት እና ከዕድሜው አንጻር ለአሽከርካሪዎችና ለመንገደኞች ምቾት አይሰጥም ነበር፡፡ መንገዱ ጥገና እንዲደረግለት ወይም ተለዋጭ መንገድ እንዲሠራለት በተደጋጋሚ ጥያቄ ሲቀርብ ነበር፡፡